Brasiliane blameer nie hul president vir Covid-sterftes | Netwerk24
Brasiliane blameer nie hul president vir Covid-sterftes
Byna die helfte van Brasiliane meen glad nie pres. Jair Bolsonaro moet enige skuld kry vir die dood van hul meer as 100 000 landgenote aan Covid-19 nie.
Die land het teen Vrydag 106 523 sterfgevalle gehad en meer as drie miljoen bevestigde gevalle, die naasmeeste ter wêreld.
In 'n peiling deur Datafolha is bevind 47% van Brasiliane meen Bolsonaro is blaamloos. Net 11% blameer hom regstreeks vir die hoë dodetal.
Pres. Jair Bolsonaro Saterdag in Rio de Janeiro. Foto: Getty Images
Bolsonaro word wyd deur gesondheidskenners gekritiseer vir sy traak-my-nie-agtige houding teenoor die siekte.
Hy het lank geweier om 'n masker te dra en moes met 'n hofbevel gedwing word om aan regulasies daaroor gehoor te gee.
Hy is ook 'n voorstander van die malariamedisyne hidroksichlorokien as behandeling vir Covid-19 en is gekant teen inperkingsmaatreëls.
Bolsonaro en van sy familielede het reeds die virus opgedoen. Hy het daarvan herstel, asook sy vrou, Michelle. Haar ouma het wel verlede week daaraan gesterf.
Bolsonaro se 22-jarige seun by sy vorige vrou, Jair Renan, het ook nou die virus onder lede.
Tog is Bolsonaro tans gewilder as ooit in sy presidentskap. Volgens die peiling meen 37% hy kwyt hom oor die algemeen goed van sy taak, teenoor 32% in Junie.
Datafolha sê dit is waarskynlik te danke aan die noodbetalings wat weens die pandemie aan werkers in lae-inkomstegroepe gedoen is. – Reuters